Descurajat de reacțiile ostile ale miniștrilor cabinetului său la propunerea britanică pentru formarea Uniunii Franco-Britanice și crezând că a pierdut susținerea lor, premierul Paul Reynaud a demisionat pe 16 iunie. În funcția de prim-ministru i-a succedat mareșalul Philippe Pétain. Mareșalul s-a adresat la radio poporului francez anunțând că intenționează să ceară germanilor semnarea unui armistițiu. Hitler, atunci când a aflat că guvernul francez dorește să negocieze un armistițiu, a ales Pădurea Compiègne, (locul în care Imperiul German semnase armistițiul care avea să pună capăt primei conflagrații mondiale), ca loc de întâlnire.  Pe 21 iunie 1940, Hitler s-a deplasat aici pentru începerea negocierilor, care au avut loc în vagonul de cale ferată în care fusese semnat armistițiul din 1918. După ce a ascultat preambulul, Hitler a părăsit vagonul printr-un gest calculat, de dispreț față de delegații francezi. Negocierile au fost continuate sub conducerea lui Wilhelm Keitel, șeful Marelui Stat Major al "OKW". Armistițiul a fost semnat a doua zi la ora 18:36 (ora Franței). Din partea Germaniei a semnat generalul Keitel, iar pentru Franța de către generalul Charles Huntziger. La Roma, la data de 24 iunie, ora 18:35, a fost semnat armistițiul cu Italia. Armistițiul a intrat în vigoare la ora 00:35, pe data de 25 iunie.